
Narva Linnavalitsuse Linnavara- ja Majandusameti 

bilansis oleva Riigiküla kalmistul asuva asfaltplatsi 

mahakandmine

1. Asjaolud ja menetluse käik

Narva Linnavalitsuse Linnavara- ja Majandusameti  (edaspidi ka Amet) bilansis on linnavarana arvel järgmine põhivara:

· Plats (kalmistul), Riigiküla (vallasvara, inv. nr 155109-18). Ameti bilansis alates 01.12.2003. a. Bilansiline maksumus 47 715,93 eurot, jääkväärtus 01.07.2011 seisuga 31 311,67 eurot.
Plats paikneb Peeterristi külas asuval Riigiküla kalmistul (katastritunnus 85101:003:0960, pindala 35,44 ha, maa sihtotstarve - üldkasutatav maa 100%). Kinnistusraamatu registriosa nr 4735308 andmetel on Vaivara Vallavalitsuse 12.07.2010 kinnistamisavalduse alusel kantud kinnistusraamatusse Riigiküla kalmistu omanikuna Vaivara vald. Nimetatud plats ei ole ehitisregistris registreeritud.
Ameti  kommunaalmajandusosakonna juhataja kt Aleksandr Šelepanov’i poolt väljastatud 06.12.2010. a õiendist nähtuvalt selgus 2010. a inventuuri läbiviimisel, et Riigiküla kalmistul asuv asfaltplats paikneb Vaivara valla omandis oleval kinnistul (katastritunnus 85101:003:0960) ning sellega seoses on otstarbekas nimetatud vara Linnavara- ja Majandusameti bilansist maha kanda.
Amet esitas eelnimetatud linnavara mahakandmise taotluse arutamiseks Narva Linnavalitsuse linnavarakomisjoni 15.12.2010 koosolekul (protokoll nr 12), kus otsustati:
1. Soovitada rahuldada Narva Linnavalitsuse Linnavara- ja Majandusameti taotlus.

2. Narva Linnavalitsuse Linnavara- ja Majandusametil esitada antud küsimus Narva Linnavalitsuse istungile vastava korralduse vastuvõtmiseks. 

Ülalnimetatud põhivaraga seotud õigused ja kohustused ei kuulu Narva Linnavalitsuse Linnavara- ja Majandusametilt ülekandmisele.

2. Õiguslikud alused

Ehitisseaduse § 2 lg 1 kohaselt on ehitis aluspinnasega kohtkindlalt ühendatud ja inimtegevuse tulemusena ehitatud terviklik asi. Ehitised jagunevad hooneteks ja rajatisteks.

Teeseaduse tähenduses käsitletakse platsi teena. Teeseaduse § 2 lg 1 kohaselt on tee maantee, tänav, metsatee, jalgtee ja jalgrattatee või muu sõidukite või jalakäijate liiklemiseks kasutatav rajatis, mis võib olla riigi või kohaliku omavalitsuse või muu juriidilise isiku või füüsilise isiku omandis. Seega, tee on teeseaduse ja ehitisseaduse mõistes ehitis.

Tsiviilseadustiku üldosa seaduse (edaspidi TsÜS) § 54 lg 1 kohaselt kinnisasja olulised osad on sellega püsivalt ühendatud asjad, nagu ehitised, kasvav mets, muud taimed ja koristamata vili ning lõike 2 kohaselt kinnisasja osa ei ole võõrale maale asjaõiguse alusel püstitatud ja maaga püsivalt ühendatud ehitis, samuti maaga mööduvaks otstarbeks ühendatud asi. Võõrale maale ehitise püstitamine või võõral maal ehitise omamine on võimalik asjaõigusseaduse § 5 lõikes 1 nimetatud piiratud asjaõiguste - servituudi ja hoonestusõiguse alusel. Antud juhul mingeid asjaõiguslepinguid Riigiküla kalmistu kinnistul asuva asfaltplatsi omamiseks Vaivara Vallavalitsuse ja Narva Linnavalitsuse vahel sõlmitud ei ole. Seega, tulenevalt TsÜS § 54 lõikest 1 on Vaivara valla omandis oleval Riigiküla kalmistul asuv asfaltplats kinnisasja oluline osa. 
Narva Linnavalitsuse 08.03.2006. a määrusega nr 257 kinnitatud „Narva linna raamatupidamise sise-eeskirja“ § 58 lõike 2 kohaselt põhivara bilansist väljakandmisel seoses kõlbmatuks tunnistamise, hävimise või muul põhjusel mahakandmisega järgitakse tehingu vormistamisel Linna õigusaktiga kehtestatud Linnavara kõlbmatuks tunnistamise, mahakandmise ja hävitamise korda.

Vastavalt Narva Linnavolikogu 24.08.2006. a määruse nr 34 „Linnavara kõlbmatuks tunnistamise, mahakandmise ja hävitamise kord“ (edaspidi Kord) § 14 punktile 1 otsuse Narva linna omandis oleva maatüki oluliseks osaks oleva ehitise (hoone ja rajatise), selle osa või vallasasja, mis on raamatupidamisseaduse kohaselt käsitletav põhivarana ja kantud linnavara registrisse, mahakandmise kohta võtab vastu Narva Linnavalitsus ning lähtuvalt Korra §-st 15 vastav otsus vormistatakse linnavalitsuse korraldusega.
Seega ei ole tegemist kohaliku elu küsimuse lahendamisega kohaliku omavalitsuse korralduse seaduse § 30 lõike 1 punktide 2 ja 3 tähenduses, vaid raamatupidamisliku tehinguga, mis oma olemuselt on internse iseloomuga haldusorganisatsiooni sisene enesekorralduslik küsimus.

3. Otsus

3.1. Nõustuda Narva Linnavalitsuse Linnavara- ja Majandusameti (registrikood 75029837) taotlusega kanda maha järgmine tema bilansis olev põhivara:

3.1.1. Plats (kalmistul), Riigiküla (vallasvara, inv. nr 155109-18). Ameti bilansis alates 01.12.2003. a. Bilansiline maksumus 47 715,93 eurot, jääkväärtus 01.07.2011 seisuga 31 311,67 eurot.

3.2. Anda Narva Linnavalitsuse Linnavara- ja Majandusametile volitus korralduse punktis 3.1 nimetatud põhivara mahakandmiseks.
3.3. Korralduse punktis 3.1 nimetatud põhivaraga seotud rahalised õigused ja kohustused ei kuulu Narva Linnavalitsuse Linnavara- ja Majandusametilt ülekandmisele.
4. Rakendussätted

4.1. Narva Linnakantseleil teha korraldus teatavaks Narva Linnavalitsuse Linnavara- ja Majandusametile.

4.2. Korraldus jõustub seadusega sätestatud korras.

4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemist.

